*Ivan Šaško*

*pomoćni biskup zagrebački*

**Uvod i homilija**

u slavlju euharistije svetkovine Presvetoga Tijela i Krvi Kristove

*Zagrebačka prvostolnica, 20. lipnja 2019. u 19 sati*

Draga subraćo svećenici, sestre redovnice, dragi bogoslovi, braćo i sestre! S posebnim bratskim poštovanjem pozdravljam u našemu zajedništvu Rektora Papinskoga zavoda Germanicum et Hungaricum (p. Stefan Dartmann), koji je na redovitome pohodu bogoslovima i svećenicima, članovima Zavoda, koji dolaze iz Hrvatske i drugih zemalja.

Braćo i sestre, u Kristu smo jedno Tijelo i danas smo s posebnim osjećajima došli na ovo slavlje euharistije, otajstva od kojega živimo, koje drži naše živote.

To isto otajstvo nastavlja se očitovati u kruhu i vinu, preobraženima Duhom Svetim. Božja neizmjernost, koju ne može obuhvatiti ljudsko poimanje, koje nas u svemu nadilazi, u euharistiji govori jezikom razumljivim našemu srcu.

U današnjoj se svetkovini spajaju temeljne istine naše vjere o Bogu koji je stvorio svijet i čovjeka, koji nam je darovao slobodu, bez koje ljubav ne postoji; koji nas nije ostavio u otajstvu zla i grijeha, nego je ostao s nama u ljepoti svoga Tijela i Krvi, po kojima već sada smijemo živjeti zajedništvo vječnosti.

Ovo je svetkovina istine da živimo od Božjega dara u kojemu nam daje samoga sebe, da bismo i mi bili dar ljubavi svojim bližnjima. Slavlje je ovo najdubljega zajedništva Boga i čovjeka.

Danas obnavljamo tu vjeru koja se živi kao davanje hvale životu u Bogu i postaje novim očitovanjem našega hoda do svakoga mjesta gdje žive ljudi i gdje je potrebna Božja prisutnost. Stojimo pred svojim bližnjima i pred Božjim milosrđem.

Priznajmo svoje grijehe i za njih se pokajmo.

**Homilija**

Liturgijska čitanja: *Post* 14, 18-20; *Ps* 110, 1-4;

*1Kor* 11, 23-26; *Lk* 9, 11b-17

**1.** Na početku Evanđelja susrećemo Isusa s mnoštvom kojemu je naviještao Radosnu vijest i ozdravljao bolesne; susrećemo mnoštvo s njegovim potrebama, gladno mnoštvo. Na kraju Evanđelje kaže: *Jeli su i svi se nasitili.* S pravom se slušatelji i čitatelji pitaju kako je to ostvareno; kojim putem i sredstvima. Nije li to danas postalo gorućim pitanjem, na koje se traži pravi odgovor, uz cijenu lažnih obećanja i samozavaravanja?

Nakon što su uočili poteškoću, učenici predlažu dva rješenja: da otpuste ljude, da glad mnoštva ne bude njihova briga ili da sami učenici odu kupiti hranu. Osjećaju da nemaju dovoljno snage ni mogućnosti, pa im se čini besmislenim Isusov nalog: *Dajte im vi jesti.* Pa ipak, baš nas prema tomu vodi današnje Evanđelje: razumjeti kako neznatnost i ono malo što imamo može nasititi tolike ljude.

Isus je sam, bez učenika, mogao nahraniti mnoštvo čudom, dajući ono što učenici nemaju. Ali Isus želi koristiti ono što učenici imaju; govori o onome što predstavlja ljudsku malenost i slabost.

I ne samo to. Nakon što je primio kruhove i ribe, mogao ih je sam dijeliti. Umjesto toga, on daje učenicima, a učenici drugima. To može izgledati kao nepotrebno kompliciranje; put koji ne djeluje nužan niti racionalan. No, upravo se u tome nalazi dragocjena pouka.

**2.** Isus nas poziva da krenemo od onoga što imamo. Nažalost i u Crkvi i u društvo često se krene od želja i pretpostavki koje nemamo. To rađa malodušnost i osjećaj bespomoćnosti.

S time računa potrošačko društvo i pojačava stvaranje želja, čežnju za onim što bismo – prema nečijemu mišljenju – trebali imati, a nije nam na raspolaganje. Čovjek nosi želje i čežnje koje svojim snagama ne može ispuniti, osobito ne onda, ako želi samo za sebe sačuvati ono što posjeduje i time sam raditi.

Ako je pak spreman ono što ima staviti u Isusove ruke; ako se pouzdaje u njega i povjerava mu svoje sposobnosti te ako ne djeluje nošen sebičnim interesom, tada Bog tu nemoć preobražava u novu snagu kojom se može nasititi glad i potrebe drugih.

I ne zaboravimo: Isus ne isključuje ljudsko djelo, nego se njime služi da bi izvršio svoje djelo. Pritom ne smijemo zaboraviti da je dobro čovjeka uvijek u povezanosti s Bogom; da je punina naše radosti njegov dar.

**3.** Braćo i sestre, zato današnja Božja riječ seže dublje. To je vidljivo iz Poslanice Korinćanima, koja govori o Isusovoj Posljednjoj večeri: „Kad god jedete ovaj kruh i pijete čašu, smrt Gospodnju navješćujete dok on ne dođe.“ Mi u euharistiji naviještamo Onoga koji je iskusio smrt, da bi ostao s nama živ zauvijek. I to se otajstvo izražava i ostvaruje u kruhu i vinu, u tako bliskom znaku ljudskosti.

Dan prije svoje smrti Isus naviješta značenje onoga što se ima dogoditi: njegova smrt nije puka slučajnost, niti je pobjeda njegovih neprijatelja. Ona je dar kojim on prinosi sama sebe učenicima: *Ovo je moje tijelo, moj život, za vas*. To je sklapanje novoga saveza koji su naviještali proroci kao vječni savez.

Isus čini proročku gestu, u kojoj iznenađuje to što on kao izražaj svoje smrti ne izabire simbol trpljenja i umiranja, nego hranu, blagovanje. On ostaje prisutan u Crkvi, u našim životima, ne da bismo ga promatrali, nego da bismo od njega živjeli.

**4.** Nije li divljenja vrijedno to što su naše crkve u dodiru sa svakidašnjicom, u nju uronjene, a opet u sebi sadrže prisutnost koja nadilazi svakidašnjicu? Tko otvori vrata crkve, nađe se izravno pred središtem kršćanskoga otajstva. Na drugim mjestima (i u Crkvi) pita se: tko si; odakle; kakve su kvalifikacije, namjere?... Otajstvo euharistije su vrata koja otvaraju smisao svakidašnjice.

Običavamo reći da kod klanjanja izlažemo Presveto, možda zaboravljajući da mi sebe izlažemo Kristovoj prisutnosti. U euharistiji, pred svetohraništem, mi smo u svojoj ljudskosti izloženi Gospodinu koji nas dotiče, hrani, liječi, tješi… koji ulazi s nama u naše obične dane.

Za razliku od drugih religija, zanimljivo je da u početcima kršćanstva nema nekih velikih, 'epskih objava'; nema pripovijedanja o velikim događajima kao što su velike bitke, veliki vođe, velika viđenja… Objava se u kršćanstvu događa unutar običnoga, svakidašnjega. To pokazuju i Isusova znamenja/čuda; o tome svjedoče i njegove prispodobe. Uvijek je riječ o susretima, redovitim slavljima, svakidašnjim poslovima, bolestima, molitvama, osjećajima koje susrećemo posvuda…

**5.** Važna je svakidašnjica. A što je svakidašnjica? Mjesto na kojemu mogu biti svi. Veliki događaji pripadaju samo nekima. U euharistiji mogu biti svi. Sjetimo se kako su učenici kod Preobraženja pogrješno shvatili Isusa. Mislili su da su konačno u jednome velikom očitovanju, ali ih Isus vraća u svakidašnjicu. Time potvrđuje da svi događaji trebaju proći provjeru običnoga, da bi se vidjela njihova vrijednost.

Za euharistiju to znači da je svakidašnji život, autentičnost života zajednice, na provjeri upravo tamo gdje su vjernici oko oltara. Zato je važan *sensus fidelium*, osjećaj vjernika koji su prihvatili euharistiju kao izvor i vrhunac svoga života.

Kršćanska duhovnost nije za neke elite; euharistija nije dostupna samo nekima. Ona je ponuđena svima. Osim toga, takozvane elite osjećaju nesigurnost; govore svojim (meta)jezikom i oslanjaju se na svoje planove.

Euharistija ima drukčiji pristup koji je pokazivala od početka. Kršćanstvo je najsolidnije u kušnji svakidašnjice. Posebne skupine nisu najjači dio Crkve; njezin najjači dio su zajednice oltara, življenje kršćanstva u običnosti. To je naša snaga, ona kojom se dijeli riječ, utjeha, kruh bližnjima. Ona koja euharistiju nosi u najveće siromaštvo i tamu bijede. Ne stručnjaci, ne umišljene duhovne veličine, ne politika koja nam povlađuje… nego vjernici u svakome pozivu i zvanju koji žive euharistijski, radosni u svojim župnim zajednicama, osjetljivi za najveću dragocjenost koja se bez vjere ne razumije niti može živjeti.

**6.** Kršćanstvo je započelo Kristovom prisutnošću u Riječi i lomljenju kruha, dolaženjem na euharistijsko slavlje. Zato se u svakoj obnovi Crkve, u svakoj malodušnosti, treba vratiti na euharistiju, na izloženost Kristovu tijelu. Tamo nalazimo snagu: u darovanome Tijelu i prolivenoj Krvi od koje živi Tijelo Crkve, mi, braćo i sestre, u svojoj malenosti i u svojoj ranjenosti.

Iz euharistije je niknula predivna kultura dara, solidarnosti, brige za bližnje koja je povezana vjerom u vječni život po Kristovu uskrsnuću. I ova naša prvostolnica podignuta je zbog vjere u Kristovu prisutnost u komadiću kruha i kapima vina. Škole, sveučilišta, svratišta, ubožnice, bolnice; odgojne ustanove, gospodarski napredak, umjetnička remek-djela, sve čemu se i danas divimo kao plodovima katoličke kulture ima izvorište u euharistiji.

I u ovome slavlju vidimo dio liturgijskoga ruha, predmeta stvorenih obrtničkim umijećem iz naše prošlosti, u kojima ne trebamo na prvome mjestu vidjeti sjaj plemenitih materijala, nego ljubav koja ih je napravila.

Jer, vrjedniji je jedan pohod osamljeniku i siromahu, pružen kruh i utažena žeđ, utješen očajnik i prihvaćen odbačenik, zagrljaj opraštanja i povratak Bogu od svih velebnih zgrada i zemaljskoga sjaja.

Uvijek me dirne spomen na umiranje Blaisa Pascala. Vjerujem da vam je poznata njegova genijalnost kao matematičara i filozofa, njegova duboka duhovnost i spekulativna sposobnost. Budući da je bio pripadnik janzenizma, osuđenoga pokreta kao krivovjerje, nije mogao primiti svetu pričest. Mučilo ga je to. I kada se teško razbolio, svjestan te svoje nemogućnosti primanja svete pričesti, želio je biti dio Kristova otajstva siromaštva. No, nije mu bilo omogućeno da kao plemić bude primljen u bolnicu za sirotinju (*Miserables*). Tada je zamolio da kraj njegova kreveta u tim trenutcima bude barem jedan siromah. Ne mogavši primiti svetu pričest, želio je imati Kristovu prisutnost u siromahu. Na kraju života ipak je pričešćen, tako da je umro u zajedništvu Crkve, blagujući kruh vječnoga života.

**7.** Braćo i sestre, prolazeći danas ulicama i trgovima naših gradova, putovima i stazama naših sela javno očitujemo i ispovijedamo ljepotu Božjega dara kojim su preobraženi naši životi.

Drugi nas mogu pitati: *Zar se klanjate komadiću kruha?* Da, mi javno naviještamo da smo vjernici koji se klanjaju Bogu u njegovoj darovanosti, u Božjemu Kruhu koji je prisutnost neba na zemlji. Klanjamo se Božjoj prisutnosti u kruhu za svoje bližnje, istodobno dok se mnogi klanjaju ljudima i stvarima, kako bi drugima oduzeli ljepotu kruha.

U tijelovsku su procesiju pozvani svi koji žele graditi život, nošeni darom, a ne skučenim interesima; zajedništvom, a ne razdorom, osjetljivošću za bližnje, a ne nanošenjem trpljenja. Hvala ti, Bože za tvoju prisutnost i za ljude koji ju očituju.

Amen.